Boer sterf nadat hy brand probeer blus | Maroela Media
Boer sterf nadat hy brand probeer blus
DP van Huyssteen. Foto: Facebook
DP van Huyssteen, 'n 42-jarige boer van die plaas Kalkput naby Viljoenskroon in die Vrystaat, is dood nadat hy Maandagmiddag 'n brand op sy plaas probeer blus het.
Van Huyssteen en sy werkers was Maandagmiddag omstreeks 16:30 besig om mielies te stroop toe 'n brand in die landery uitgebreek het.
Konst. Peter Kareli, 'n provinsiale polisiewoordvoerder, het Woensdag die voorval aan Maroela Media bevestig. "Die man het sy buurman gebel en hulp ontbied om die brand te blus," het hy gesê. "Die buurman het met 'n waterkar na die plaas gery om te help om die brand te blus."
Van Huyssteen het in die landery ineengestort en sy buurman het hom na 'n hospitaal gejaag. Hy is op pad oorlede. "Hy is vermoedelik weens rookinaseming dood, maar 'n nadoodse ondersoek word gedoen om dit te bevestig. Die moontlikheid bestaan ook dat hy 'n hartaanval gehad het," het Kareli bygevoeg.